Museikon

Arta în muzeu. Sever Moldovan
2026-09-03 16:00 - 2026-10-15 00:00 (Europe/Bucharest)
Expoziția de fotografie, înscrisă sub generoasa temă „Arta în muzeu”, propusă de artistul Sever Moldovan, se concentrează asupra valorilor estetice și spirituale din câteva mari muzee și galerii de artă din România și Europa: Muzeul Național de Artă al României (București), Muzeul Colecțiilor de Artă (București), Muzeul de Artă din Cluj-Napoca, Complexul Muzeal Bistrița-Năsăud, Centrul Național de Artă și Cultură Georges Pompidou (Paris), cu Atelierul lui Constantin Brâncuși, Muzeul Louvre (Paris), Musée d’Orsay (Paris), Musée de l’Orangerie (Paris), Muzeul Armatei (Invalizilor) (Paris), Muzeul Rodin (Paris), Muzeul Pablo Picasso (Paris), Muzeul de Arte Frumoase și Arheologie (Besançon), Galeria Națională de Artă (Londra), Victoria and Albert Museum (Londra), British Museum (Londra), Muzeul Figurilor de Ceară (Madame Tussauds) (Londra), Muzeul Național Reina Sofia (Madrid), Muzeul Sorolla (Madrid), Palatul Regal (Madrid), Galeria Colecțiilor Regale (Madrid).

Nu trebuie să uităm niciodată dimensiunea umană a misiunii noastre de educatori, deoarece în spatele obiectului muzeal se află întotdeauna ființa umană. Tocmai de aceea ne respectăm trecutul, prezentul și viitorul. Cum să nu rămânem emoționați în fața unei opere de artă? Este ca atunci când iubești pe cineva: trebuie să păstrezi viu contactul, să-i adresezi mereu întrebări, pentru ca până la urmă să te regăsești într-un dialog, care poate fi atins în diferite feluri și modalități de abordare. Vizitatorul este lăsat chiar să participe la dezlegarea multora dintre sensurile lucrărilor expuse, printr-o analiză personală pe care este invitat să și-o formeze singur. Tocmai acesta este scopul acestei expoziții, care se adresează atât specialiștilor, cât și publicului larg.

Curator: Adriana Țuțuianu

Culoarea credinței. Icoane pictate pe sticlă de Emilia Nicolaescu
2026-09-03 16:00 - 2026-10-15 18:00
Emilia Nicolaescu a început să picteze icoane pe sticlă după ce le-a cunoscut și îndrăgit în muzeele transilvănene. Apoi a studiat Arta sacră la Facultatea de Teologie Ortodoxă din București, unde se studiaza iconografia, dar nu și tehnica și simbolurile icoanei pe sticlă. Așadar, relația directă cu icoana pe sticlă din Transilvania, a fost principalul profesor.

Emilia Nicolaescu crede că este esențială înțelegerea istoriei care se află în spatele acestor icoane și a sufletului țăranului român, pentru care icoana pe sticlă, ieșită din mâinile vechilor iconari, era speranță, ajutor și legatura directă cu Dumnezeu. Expoziția „Culoarea credinței”, tocmai acest lucru îl ilustrează, faptul că această tradiție nu s-a stins, și imaginile vechilor icoane nu mor, nu vor muri niciodată, iar culorile lor vii, vor transmite mai departe mesajul, emoția și credința, care rămân aceleași. Alăturarea la Museikon a unor icoane de patrimoniu, alături de unele noi, dovedește continuitatea și forța care le-au însoțit peste veacuri.
